Հանդիսութեան բացման խօսքը ընթերցեց Թ. դասարանի աշակերտներէն Քրիստափոր Գապագեան, որ Թարգմանչաց տօնի իմաստն ու խորհուրդը ներկայացնելով՝ ըսաւ, որ թարգմանիչներուն աշխատանքը նոր ուղի մը բացած է հայ ժողովուրդին պատմութեան մէջ: Ան ընդգծեց լեզուի մը կարեւորութիւնը ժողովուրդի մը դիմագիծին կազմաւորման մէջ: Քրիստափոր անդրադարձաւ նաեւ Ճեմարանի առաքելութեան եւ ըսաւ, որ հայ մշակոյթը եւ հայ լեզուն գուրգուրանք կը վայելեն դպրոցին մէջ, որուն հիմնական նպատակներէն են հայակերտումը եւ հայերէն լեզուին տէր կանգնիլը: